काजलगाव , 28 नभेम्बरः सोलिफु बोसोर 2020 आव खुंजानाय हादरनां थाखोनि थिसन्थाय आनजाद थामहिनबा नेसनेल इलिजिबिलिटि काम एनथेन्स टेस्टआव आसामनि दाब दाब जिल्लाफोरजों लोगोसे आफां आसामनि कक्राझार , चिरां , बाक्सा आरो उदालगुरिनिफ्रायबो गोबां फरायसाफोरा उथ्रिसार जानो हानानै गोजौ सोलोंथाय फसंथानफोराव मुं थिसन्नो खाबु मोनदों । बेबादिनो चिरां जिल्लानि सिङाव थानाय बेंटल बिक्रमपुर गामिनि आलिसा हाज'वारीआबो गावनि गोब्राब नाजानाय आरो कस्ट खालामनायनि गेजेराव हादरनां थाखोनि बे बादायारि आनजादखौ उथ्रिसारनानै एम बि बि एस थाखोआव मुं थिस'ननो हानानै जिल्लानि आरो ओनसोलनि थाखाय देरगानाय लाबोदों । बिक्रमपुर गामिनि थागिबि बेनेडिक हाज'वारीनि आंगोनि फिसाजो आलिसा हाज' वारीआ  'निट' आनजादाव उथ्रिनो हानानै दिफु मेडिकल कलेजआव एम बि बि एस थाखोनि थाखाय मुं थिसन्नो हादों । आलिसा हाज'वारीआ गावनि थांखि आरो सिमां बादियै एम बि बि एस कर्सखौ आबुङै फोजोबनो हानानै जाफुंसार जाहैनो हागोनखौ मिजिंथिनाय फोरमायदों लोगोसे बिफा बेनेडिक हाज'वारीआबो एम बि बि एसखौ जाफुंसार खालामनानै नख'रनि , ओनसोलनि आरो जिल्लानि थाखाय गोग्गानाय लाबोनो हागोनखौ गावनि फिसाजो आलिसा हाज'वारीनि सायाव मिजिंथिनाय फोरमायदों । 
एम बि बि एसआव मुंथिसननानै ओनसोलाव गोग्गानाय लाबोदों चिरां जिल्लानि आलिसा हाज'वारीआ